Гъуазджэм хуагъасэхэр
Налшык ХудожествэмкIэ и школым и гъэсэнхэм я сурэтхэм я гъэлъэгъуэныгъэ екIуэкIащ. Абы къеблэгъащ УФ-м и Федеральнэ Зэхуэсым ФедерацэмкIэ и Советым и сенатор, Урысей Сабий фондым и щIыпIэ къудамэу КъБР-м щыIэм хэт Иуан Фа- тIимэ.
Сенатор Иуан ФатIимэ ныбжьыщIэхэм яхэтщ. — Нобэрей зэIущIэм кърихьэлIащ ди гъэсэнхэр, абыхэм я адэ-анэхэр, егъэджакIуэхэр. Ди гуапэщ щIэблэр гъуазджэм дегъэхьэхыным зи гуащIэ хэзылъхьэ Иуан ФатIимэ къызэрытхуеблэгъари. Сабий фондым къызэригъэпэща зэпеуэхэм хэтащ ди школым и еджакIуэ нэхъыфIхэр. Псалъэм папщIэ, мэкъуауэгъуэм и 1-м абыхэм я зэфIэкI щагъэлъэгъуащ асфальтым сурэт тещIыхьынымкIэ республикэ зэпеуэм, — жиIащ школым и унафэщI Сэхъу Валерэ.
— Сабийм и гъэсэныгъэм сэбэп хуэхъу Iуэхугъуэхэр псом нэхърэ нэхъапэу къызолъытэ. Аращ художественнэ, макъамэ школхэм ди нэIэ щIатедгъэтыр. Ар тыншу къыдэхъулIэуи схужыIэнукъым, ауэ ди гугъуехьым и Iэужьыр щытлъагъужым деж абы гукъыдэж къытхелъхьэ. Иджыпсту сабийхэм я творчествэм зедгъэужьыным ди гуащIэу хъуар щеттын хуей зэманщ, сыту жыпIэмэ, дахагъэм щIапIыкIам гупсысэ гуемыIу и щхьэм къихьэжынукъым, — жиIащ Иуан ФатIимэ. — Ди лэжьыгъэм зиужьынымкIэ къыддоIэпыкъу КъБР-м и Iэтащхьэ Къанокъуэ Арсен. ФIыщIэ яхузощI мыпхуэдэ IэдакъэщIэкI дахэхэр зыщIыф сабийхэм я адэ-анэхэм. Сыту жыпIэмэ, абыхэм я дежщ ныбжьыщIэхэм я тегушхуэныгъэр къыщежьэр.
Къызэхуэсахэр ехъуэхъуащ творческэ зэпеуэм текIуэныгъэ къыщызыхьа ныбжьыщIэхэу Аленник Маринэ, Ивановэ Ангелинэ, Шыхъуэ Альфия, Хьэндэхъу Элинэ, Татьянц Регинэ сымэ. Абыхэм Сабий фондым къыбгъэдэкI саугъэтхэр иратащ.
Гугъуэт Заремэ.
